Stormers klop futlose Blues ná goeie eerste helfteTwee dinge gaan die verstand te bowe: Hoe het die Lions verlede week teen die Blues verloor, en hoekom het die Stormers met verwarrende, feitlik eenderslykende truie, as die besoekers gespeel? ŉ Ietwat futlose Bluesspan het sy Superwedstryd Saterdag op Nuweland teen die op-en-wakker Stormers met 20-37 verloor en is nou weer waar Nieu-Seelanders glo hierdie span moet wees; onderaan die punteleer. Die Stormers, wat gestraf is met beserings en griep in die spelersgroep, was met rustyd reeds 24-3 voor. Die Blues het in die tweede helfte stukke beter vertoon en ook drie drieë teenoor een gedruk, maar die rustyd-agterstand was eenvoudig te groot om in te haal.. Die Stormers het veral foute goed uitgebuit, en JJ Engelbrecht speel op vleuel stukke beter rugby sedert hy as Springboksenter Suid-Afrika padgegee het; en saam met EW Viljoen vorm Damian de Allende ŉ gedugte senterpaar. Pieter-Steph du Toit was, veral in die eerste helfte, invloedryk met lopies en die aflaai van die bal, en Damien Willemse word met elke wedstryd beter. Puntemakers – Stormers (24) 37: Drieë: EW Viljoen (2), Raymond Rhule, Dewaldt Duvenage. Doelskoppe: Damian Willemse (4). Strafdoele: Willemse (3). Blues (3) 20: Drieë: Akira Ioane, Michael Collins, Rieko Ioane. Doelskop: Stephen Perofeta. Strafdoel: Bryn Gatland.